Regering gryp in by Transnet-stakingVraghouerskepe in die Durbanse hawe. (Foto: Transnet) Drie ministers het Woensdag by die voortslepende staking by Transnet, wat dreig om die land se ekonomie lam te lê, ingegryp. Die ministers het by albei partye gepleit om tot ŉ ooreenkoms te kom wat die balans vind “tussen die regte van werkers, wat deur stygende pryse geraak word, en die langtermynstabiliteit en groei van Transnet en die ekonomie as geheel”. Pravin Gordhan, minister van openbare ondernemings, Thulas Nxesi, minister van arbeid, en Thoko Didiza, minister van landbou, landelike ontwikkeling en grondhervorming, het Woensdagoggend met die betrokke vakbonde oor die huidige stand van sake vergader. Luidens die gesamentlike verklaring wat deur die ministers uitgereik is, het hulle ook in hierdie tyd met die direkteurs van Transnet en die bedryf vergader om ŉ werkbare oplossing te vind. “Die regering is uiters bekommerd oor die negatiewe impak wat die staking op die ekonomie het, spesifiek op diegene wat van Transnet se dienste afhanklik is,” lui die verklaring. “Dit is die regering se siening dat dit in die belang van die land sal wees om so spoedig moontlik ŉ oplossing te vind vir die dooiepunt wat nou bereik is. Ons land kan nie verdere werksverliese in ander sektore van die ekonomie en die onderbreking van invoere en uitvoere na en van Suid-Afrika bekostig nie.” Transnet, wat Suid-Afrika se spoorvragnetwerk en al die land se hawens bedryf, het ook Woensdag sy samesprekings met die vakbonde voortgesit en is “hoopvol” dat sy standpunt formeel ter tafel gelê sal word. Transnet-werkers staak al langer as ŉ week oor ŉ loondispuut met die maatskappy. Die werkers het vroeër ŉ verbeterde loonaanbod van die hand gewys omdat dit glo “nie aan die mandaat voldoen wat die vakbond van sy lede gekry het nie”. Transnet-werkers vra verhogings van tussen 12% en 13,5%, terwyl die staatsbeheerde instelling se aanbod op tussen 3% en 4% staan, afhangende van die posvlak van die werker. Kumba-ystererts het reeds gewaarsku dat die staking sy produksie swaar gaan tref. In die eerste sewe dae van die staking is die uitwerking op produksie sowat 50 000 ton per dag. Ná sewe dae verhoog dit tot 90 000 ton per dag. Die uitvoerende hoof van die Suid-Afrikaanse Vereniging van Vragversenders (SAAFF), dr. Juanita Maree, het ook gesê dat die staking ŉ verwoestende uitwerking op die ekonomie sal hê. Die drie ministers het Woensdag onderneem om Transnet en sy stakende werkers by te staan tydens die samesprekings sodat konstruktiewe gesprekke voortgesit kan word. “Van die regering se kant af sal ons voortgaan om met al die betrokke partye in gesprek te tree om die vordering van die samesprekings te monitor sodat hierdie geskil so gou moontlik opgelos kan word.”